CELEX: C2005/082/59
Language: el
Date: 2005-04-02 00:00:00
Title: Υπόθεση T-500/04: Αγωγή της Επιτροπής των Ευρωπαϊκών Κοινοτήτων κατά της IIC Informations-Industrie Consulting GmbH, η οποία ασκήθηκε στις 24 Δεκεμβρίου 2004

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/31
            
         Αγωγή της Επιτροπής των Ευρωπαϊκών Κοινοτήτων κατά της IIC Informations-Industrie Consulting GmbH, η οποία ασκήθηκε στις 24 Δεκεμβρίου 2004
   (Υπόθεση T-500/04)
   (2005/C 82/59)
   Γλώσσα διαδικασίας: η γερμανική
   Η Επιτροπή των Ευρωπαϊκών Κοινοτήτων άσκησε αγωγή, στις 24 Δεκεμβρίου 2004, κατά της IIC Informations-Industrie Consulting GmbH, Königswinter (Γερμανία), ενώπιον του Πρωτοδικείου των Ευρωπαϊκών Κοινοτήτων.
   Η ενάγουσα εκπροσωπείται από τους G. Braun, W. Wils και N. Knittlmayer, με τόπο επιδόσεων στο Λουξεμβούργο.
   Η ενάγουσα ζητεί από το Πρωτοδικείο:
   
               1.
            
            
               να υποχρεώσει την εναγομένη να της καταβάλει 181 236,61 ευρώ πλέον τόκων, με επιτόκιο 4 %, από την 01.11.1998·
            
         
               2.
            
            
               να καταδικάσει την εναγομένη στα δικαστικά έξοδα.
            
         Προβαλλόμενοι με την αγωγή λόγοι και κύρια επιχειρήματα
   Το 1996 η ενάγουσα συνήψε με την εναγομένη δύο συμβάσεις, με τις οποίες αυτή ανέλαβε την υποχρέωση να παράσχει στην εναγομένη χρηματοοικονομική συνδρομή για την εφαρμογή δύο διευρωπαϊκών πολιτιστικών σχεδίων. Η συνδρομή όφειλε να καλύψει το 50 % των δαπανών των σχεδίων της εναγομένης, εφόσον οι εν λόγω δαπάνες πραγματοποιήθηκαν κατά τους όρους της συμβάσεως και έχει ζητηθεί η απόδοσή τους. Βάσει των συμβάσεων αυτών, η εναγομένη έλαβε το 1997 συνολικό ποσό 400 821 γερμανικών μάρκων (DEM) (204 936,52 ευρώ) ως προκαταβολή επί του συνόλου της χρηματοοικονομικής συνδρομής.
   Μετά το πέρας των σχεδίων, η εναγομένη διεκδίκησε από την ενάγουσα φερόμενες ως πραγματοποιηθείσες για τα σχέδια δαπάνες στις οποίες επιχείρησε να συμπεριλάβει την προκαταβληθείσα συνδρομή. Ωστόσο, η ενάγουσα διεξήγαγε έλεγχο και κατέληξε στο πόρισμα ότι η εναγομένη δικαιούται χρηματοοικονομική συνδρομή ύψους μόνον 46 300,18 DΕM (23 672,91 ευρώ) για αμφότερα τα σχέδια. Κατόπιν αυτού, η ενάγουσα ζητεί να της αποδοθεί το υπόλοιπο ποσό ανερχόμενο σε 181 263,61 ευρώ (354 520,82 DΕM).